มีฮาอิล บาคูนิน

**มีฮาอิล อะเลคซันโดรวิช บาคูนิน** () เป็นนักอนาธิปไตยปฏิวัติชาวรัสเซีย เขาเป็นหนึ่งในบุคคลที่มีอิทธิพลมากที่สุดในลัทธิอนาธิปไตย และเป็นบุคคลสำคัญในสังคมนิยมปฏิวัติ อนาธิปไตยสังคมนิยม และอนาธิปไตยแบบรวมหมู่ ชื่อเสียงของบาคูนินในฐานะนักปฏิวัติยังทำให้เขาเป็นหนึ่งในนักอุดมการณ์ที่มีชื่อเสียงที่สุดในยุโรป โดยมีอิทธิพลอย่างมากในหมู่นักปฏิวัติหัวรุนแรงทั่วรัสเซียและยุโรป

บาคูนินเติบโตในพรายมูคีโน ซึ่งเป็นที่ดินของครอบครัวในเขตผู้ว่าการตเวียร์ ตั้งแต่ ค.ศ. 1840 เขาศึกษาที่มอสโก จากนั้นจึงศึกษาที่เบอร์ลิน โดยหวังว่าจะได้เข้าศึกษาต่อในแวดวงวิชาการ ต่อมาที่ปารีส เขาได้พบกับคาร์ล มาคส์ และปีแยร์-โฌแซ็ฟ ปรูดอน ซึ่งมีอิทธิพลต่อเขาอย่างมาก แนวคิดหัวรุนแรงที่เพิ่มมากขึ้นของบาคูนินทำให้ความหวังที่จะได้เป็นอาจารย์ต้องจบลง เขาถูกขับไล่ออกจากฝรั่งเศสเนื่องจากต่อต้านการยึดครองโปแลนด์ของจักรวรรดิรัสเซีย หลังจากเข้าร่วมการก่อการกำเริบที่ปรากใน ค.ศ. 1848 และเดรสเดินใน ค.ศ. 1849 บาคูนินถูกจำคุก พิจารณาคดี ตัดสินประหารชีวิต และถูกส่งตัวข้ามแดนหลายครั้ง ในที่สุด เขาถูกเนรเทศไปยังไซบีเรียใน ค.ศ. 1857 และหลบหนีผ่านญี่ปุ่นไปยังสหรัฐอเมริกา จากนั้นจึงไปยังลอนดอน ซึ่งเขาทำงานร่วมกับอเล็กซานเดอร์ เฮอร์เซน ในวารสาร *โคโลโคล* ใน ค.ศ. 1863 บาคูนินเดินทางไปร่วมการก่อการกำเริบในโปแลนด์ แต่ไม่สามารถไปถึงได้ จึงใช้เวลาอยู่ที่สวิตเซอร์แลนด์และอิตาลีแทน

ใน ค.ศ. 1868 บาคูนินเข้าร่วมสมาคมกรรมกรสากล (International Workingmen's Association) ส่งผลให้กลุ่มอนาธิปไตยขยายอิทธิพลอย่างรวดเร็ว การประชุมใหญ่กรุงเฮกใน ค.ศ. 1872 อยู่ภายใต้อิทธิพลของการต่อสู้ระหว่างบาคูนินและมาคส์ ซึ่งเป็นบุคคลสำคัญในสภาสามัญของสากล และได้เสนอแนะให้ใช้รัฐเพื่อนำไปสู่ลัทธิสังคมนิยม ในทางตรงกันข้าม บาคูนินและกลุ่มอนาธิปไตยได้เสนอแนะให้มีการแทนที่รัฐด้วยสหพันธ์สถานที่ทำงานและคอมมูนที่ปกครองตนเอง บาคูนินไม่สามารถเดินทางไปถึงเนเธอร์แลนด์ได้ และกลุ่มอนาธิปไตยก็พ่ายแพ้ในการอภิปรายระหว่างที่เขาไม่อยู่ บาคูนินถูกขับออกจากสากลเนื่องจากมาคส์มองว่ามีองค์กรลับภายในสากล และได้ก่อตั้งสากลต่อต้านอำนาจนิยมขึ้นใน ค.ศ. 1872 ตั้งแต่ ค.ศ. 1870 จนกระทั่งเสียชีวิตใน ค.ศ. 1876 บาคูนินได้เขียนผลงานชิ้นยาว ๆ ของเขา เช่น *ลัทธิรัฐนิยมและอนาธิปไตย* (Statism and Anarchy) และ*พระเจ้าและรัฐ* (God and the State) แต่เขายังคงมีส่วนร่วมโดยตรงในขบวนการแรงงานและชาวนาในยุโรป ใน ค.ศ. 1870 เขาเข้าไปพัวพันกับเหตุการณ์ก่อกบฏที่เมืองลียง ประเทศฝรั่งเศส บาคูนินพยายามเข้าร่วมการก่อกบฏของพวกอนาธิปไตยที่เมืองโบโลญญา ประเทศอิตาลี แต่สุขภาพที่ทรุดโทรมลงทำให้เขาต้องปลอมตัวกลับไปสวิตเซอร์แลนด์

บาคูนินเป็นที่จดจำในฐานะบุคคลสำคัญในประวัติศาสตร์อนาธิปไตยและในฐานะผู้ต่อต้านลัทธิมากซ์ โดยเฉพาะอย่างยิ่งเผด็จการของชนชั้นกรรมาชีพ โดยให้เหตุผลว่ารัฐลัทธิมากซ์จะเป็นเผด็จการพรรคเดียวที่ปกครองชนชั้นกรรมาชีพ มิใช่ถูกชนชั้นกรรมาชีพปกครอง หนังสือของเขา *พระเจ้าและรัฐ* ได้รับการแปลอย่างกว้างขวางและยังคงตีพิมพ์อยู่ บาคูนินมีอิทธิพลอย่างมากต่อนักคิด เช่นปิออตร์ โคโปตกิน, เออร์ริโก มาลาเตสตา, เฮอร์เบิร์ต มาร์คูเซ, อี. พี. ทอมป์สัน, นีล โพสต์แมน และ เอ. เอส. นีล รวมถึงองค์กรสหภาพแรงงาน เช่นคนงานอุตสาหกรรมแห่งโลก กลุ่มอนาธิปไตยในสงครามกลางเมืองสเปน และกลุ่มอนาธิปไตยร่วมสมัยที่เกี่ยวข้องกับขบวนการต่อต้านโลกาภิวัตน์สมัยใหม่
## อ้างอิง

## แหล่งข้อมูลอื่น

* Bakunin Archive at RevoltLib
* Bakunin archive at Anarchy Archives
* Archive of Michail Aleksandrovič Bakunin Papers at the International Institute of Social History
* Writings of Bakunin at Marxist Internet Archive
* 
* 
* 

หมวดหมู่:นักปรัชญาชาวรัสเซีย
หมวดหมู่:นักปรัชญาในคริสต์ศตวรรษที่ 19
หมวดหมู่:บุคคลจากแคว้นตเวียร์
หมวดหมู่:บุคคลที่เกิดในปี พ.ศ. 2357
หมวดหมู่:บุคคลที่เสียชีวิตในปี พ.ศ. 2419
หมวดหมู่:นักสังคมนิยมแบบอิสรนิยม